钦定古今图书集成/方舆汇编/边裔典/第117卷 > 上古
## 钦定古今图书集成/方舆汇编/边裔典/第117卷 > 上古

### 黄帝有熊氏北逐荤粥

按《史记五帝本纪》：“黄帝北逐荤粥，合符釜山。”

〈注〉索隐曰：匈奴别名也。唐虞以上曰山戎，亦曰熏粥；夏曰淳维，殷曰鬼方，周曰𤞤狁，汉曰匈奴。

按《匈奴传》：“匈奴，其先祖夏后氏之苗裔也，曰淳维。”唐
虞以上有山戎、猃狁、荤粥，居于北蛮，随畜牧而转移。
其畜之所多则马牛羊，其奇畜则橐驼、驴骡、𫘝𫘨、𫘦
𬳿、驒𫘬。逐水草迁徙，无城郭，常处耕田之业。然亦各
有分地，无文书，以言语为约束。儿能骑羊，引弓射鸟
鼠；少长则射狐兔，用为食；士力能弯弓，尽为甲骑。其
俗，宽则随畜，因射猎禽兽为生业，急则人习战攻以
侵伐，其天性也。其长兵则弓矢，短兵则刀鋋，利则进，
不利则退，不羞遁走。苟利所在，不知礼义。自君王以
下，咸食畜肉，衣其皮革，被旃裘。壮者食肥美，老者食
其馀。贵壮健，贱老弱。父死，妻其后母；兄弟死，皆取其
妻妻之。其俗有名不讳，而无姓字。

〈注〉《汉书·音义》曰：“匈奴始祖名。”《索隐》曰：“张晏曰：淳维以殷时奔北边。”又乐彦《括地谱》云：“夏桀无道，汤放之鸣条，三年而死。其子獯粥，妻桀之众妾，避居北野，随畜移徙中国，谓之匈奴。”其言夏后苗裔，或当然也。故应劭《风俗通》曰：“殷时曰獯粥，改曰匈奴。”又晋灼云：“尧时曰荤粥，周曰猃狁，秦曰匈奴。”韦昭云：“汉曰匈奴。”荤粥，其别名则淳维具其始祖，盖与獯粥是一也。　《索隐》曰，韦昭云“《春秋》以为犬戎。”小颜云“即昆夷也。”《山海经》云“黄帝生苗，苗生龙，龙生融，融生吾，吾生并明，并明生白，白生犬，犬有二壮，是为犬戎。”《说文》云“赤狄，本犬种，字从犬。”又《山海经》云“有人面兽身，名犬夷。”贾逵曰“犬夷，戎之别种也。”